»Jeg er menneskerettighedsadvokat, og det her er et direkte angreb på den frie presse. Det er de mildeste ord, jeg kan bruge.«

Sådan siger Kåre Traberg Smidt, folketingskandidat for Alternativet, der sammen med Simon Pihl Sørensen, der er folketingskandidat for Socialdemokratiet, og Lars Arne Christensen, der er folketingskandidat for Det Konservative Folkeparti, har oprettet et borgerforslag for at bevare Radio24syv. Heri hedder det blandt andet:

»Folketinget pålægger regeringen at fjerne krav om geografisk placering i gen-udbydningen af tilladelse til public service-radiokanal (FM4), hvor radiokanalen Radio24syv sender fra i dag.«

Og videre:

»Krav om, at hovedsædet skal placeres vest for Storebælt, hvor radiokanalens hovedredaktion og mindst 70 pct. af de redaktionelle medarbejdere skal være lokaliseret i en afstand af mindst 110 km fra centrum af København, skal bortfalde fra udbuddet. Radio24syv eller andre skal kunne drive radio videre på nuværende vilkår med hensyn til placering af redaktion og medarbejdere.«

En fejltagelse

Kåre Traberg Smith siger til Berlingske, at han finder det »foruroligende, at vi i et frit samfund som Danmark ikke kan værne om netop kritisk presse«. Han siger også, at vi godt nok har nogle fantastiske printmedier og onlinemedier herhjemme, men at det, Radio24syv jo kan, er at lave samtaleradio, og at samtaleradio med base i København har sine klare journalistiske fordele. Så kan man nemlig »tage en Martin Henriksen og en Uffe Elbæk og grille dem i 60 minutter, uden at de har mulighed for at stikke af«. Eller som det formuleres i bemærkningerne til borgerforslaget:

»Det er en fejltagelse at tvinge en radiokanal som denne ud af København. Kanalen er afhængig af at få gæster i studiet med kort varsel. Ved at flytte kanalen begrænses det betydeligt, hvem kanalen kan få ind i studiet – især politiske og erhvervsmæssige magtudøvere og folk, der har stor indflydelse på blandt andet kulturlivet.«

Ordningen om borgerforslag går ud på, at alle personer med stemmeret til folketingsvalg kan stille et borgerforslag, hvis mindst tre personer vil være medstillere af forslaget, og hvis det i øvrigt overholder reglerne for ordningen.

Folketinget har endnu ikke godkendt formaliteterne omkring Kåre Traberg Smidts, Simon Pihl Sørensens og Lars Arne Christensens borgerforslag. Når og hvis det sker, kommer det online på borgerforslag.dk, så de, der ønsker det, kan udtrykke deres støtte. Hvis 50.000 borgere med stemmeret til folketingsvalg støtter et borgerforslag, kan det blive fremsat som beslutningsforslag og behandlet og stemt om i folketingssalen.

Hvad chancen for at nå de 50.000 støtter angår, peger Kåre Traberg Smidt på Facebook-eventen Bevar Radio24syv, som han og hans medforslagsstillere oprettede i lørdags. Mandag havde eventen 9.400 deltagere og 18.000, der viste interesse.

»Det er et forrygende udgangspunkt,« siger Kåre Traberg Smidt.

»Jeg har al grund til at tro, at vi kan nå i mål inden valget.«